Musieum Emas, Bogotá

Musieum Emas (Spanyol: Museo del Oro) mangrupakeun musieum arkéologi anu perenahna di Bogotá, Kolombia. Ieu musieum téh salah sahiji tujuan wisata anu panglobana didatangan di nagara éta. Unggal taun, kira-kira 500.000 wisatawan ngadatangan musieum ieu.

Di jerona, musieum nembongkeun rupa-rupa koléksi emas pra-Kolumbus jeung campuran logam séjén saperti tambaga. Musieum ieu miboga kumpulan artéfak emas panggedéna di dunya, anu dipintonkeun dina rohangan pameran lanté dua jeung tilu. Salian ti éta, aya ogé barang tina keramik, batu, cangkang, kai, jeung tékstil. Sadaya barang éta, nu dijieun tina logam anu ku budaya pribumi dianggap suci, ngabuktikeun kahirupan jeung pamikiran masarakat anu kungsi hirup di wewengkon Kolombia ayeuna saméméh panaklukan Spanyol ka Amérika.

Loba kelompok pribumi teu nganggap emas minangka sumber kakayaan, tapi leuwih percaya yén éta emas miboga nilai simbolis jeung ajén agama. Contona, panakluk Spanyol ngalaporkeun yén kulawarga karajaan Inca ngaku jadi turunan panonpoé jeung bulan, sarta emas dianggap minangka “késang panonpoé” jeung pérak minangka “cipanon bulan.”

 Sajarah 
Taun 1934, Bank Républik mimiti ngabantu ngajaga warisan arkéologi Kolombia. Barang anu kahiji diasupkeun kana koléksi nyaéta Poporo Quimbaya, anu geus dipintonkeun salila kira-kira 70 taun. Ayeuna musieum ieu dikelola ku Banrepcultural. Musieum ogé nyimpen rakit emas Muisca anu kasampak di Pasca taun 1969. Rakit éta ngagambarkeun upacara pelantikan zipa anyar (pamingpin Muyquytá) anu jadi dasar mitos El Dorado. Dina patungna, pamingpin anyar éta nangtung di tengah rakit, dikurilingan ku para kapala suku, sadayana dihias ku emas jeung bulu.
jmpl|Salah sahiji koléksi di Museum Emas, Bogotá
Sanggeus sapuluh taun gawé, musieum ieu dimekarkeun jeung dirénovasi dina Oktober 2008. Rénovasi éta nambahkeun lima rohangan paméran permanén anu ngeusian barang arkéologi, hiji rohangan interaktif, ogé fasilitas anyar saperti auditorium, rohangan paméran samentara, kafé, réstoran, jeung toko cendera mata. Salian di Bogotá, aya ogé cabang Museo del Oro di sababaraha kota séjén di Kolombia, di antarana Calima, Quimbaya, Santa Marta, jeung Cartagena.

 Sumber rujukan